Folketing
1998-06-03

»Ethvert demokratisk samfund har brug for en efterretningstjeneste«. Sådan hed det i regeringsgrundlaget »Godt på vej« fra marts 1998. Jeg har tygget en del på den sætning, siden jeg læste den, for umiddelbart lyder den jo indlysende, men spørgsmålet er: Hvad betyder den? Hvorfor hedder sætningen f.eks. ikke: »Ethvert samfund har brug for en efterretningstjeneste«? Har et demokratisk samfund mere brug for en efterretningstjeneste, end et diktatur har? Det er i hvert fald en konstatering, som ikke ligefrem udspringer af historiske erfaringer. Vi kan bare tænke på KGB, Gestapo, Stasi, SAWAK, osv., osv. Diktaturer har så sandelig også brug for efterretningstjenester. Ja, faktisk vil jeg vove den påstand, at diktaturer har mere brug for efterretningstjenester end demokratiske samfund. Diktaturer skal nemlig ikke bare beskytte sig mod spioner fra fremmede magter og mod terrorister, de skal også beskytte sig mod deres egen befolkning som sådan.